Det var i går ettermiddag politiet gjennomførte det andre avhøret av 23-åringen.

Lørdag den 5. desember drepte han en 42 år gammel mann inne på pauserommet på Maxbo på Notodden.

– Min klient har i detalj forklart seg om drapet. Og har klart og rolig fortalt hva som skjedde, sier advokat Borgar Veiding, som er mannens forsvarer.

– Det har tidligere blitt sagt at motivet for drapet var at avdøde ikke likte voldsfilmene den siktede viste og at det var årsaken til at han tok livet av 42-åringen. Er det eneste motiv?

– Nei, motivet er mer sammensatt og det er andre motiv som er mer vesentlig, sier Borgar Veiding.

Ifølge Veiding var det diskusjonen om voldsfilmene det som fikk begeret til å renne over.

Siktedes advokat ønsker ikke å kommentere motivene ytterligere. Han viser til at det er en vesentlig del av politietterforskningen.

Maxbo på Notodden hvor drapet ble begått den 5. desember. Foto: Martin Torstveit / NRK

Spørsmålet, som både politiet og forsvareren må forsøke å finne et svar på, er hvorfor den 23 år gamle mannen handlet i slik voldsom affekt da han begikk drapet.

Noe av svaret kan ligge i mannens store interesse for kroppsbygging.

Advokat Borgar Veiding sier at hans klient inntok anabole steroider for å bygge opp musklene.

– Hvordan brukte han disse stoffene?

– Han brukte de ikke i blinde, han noterte hele tida ned hvor mye han brukte av steroidene, sier forsvarsadvokaten.

Det er kjent av anabole steroider kan øke aggresjonsnivået hos brukerne, som igjen kan føre til vold.

Mannens advokat vil ikke si hvor lenge 23-åringen har brukt anabole steroider. Og han vil heller ikke opplyse om han var under påvirkning av medikamentet da han begikk drapet.

– Det er tatt blodprøver av min klient, og resultatet av disser prøvene vil vise om han var påvirket av stoffer da drapet ble begått, sier Veiding.

Advokat Borgar Veiding Foto: Roald Marker / NRK

Etter det NRK kjenner til har mannen brukt anabole steroider over flere måneder.

– Han har forklart at bruken av disse preparatene førte til at han forandret seg som person. Det var ikke bare fysiske reaksjoner, men også psykiske forandringer, som gjorde at han ble mer aggressiv, forteller advokaten.

Det er klart at bruken av de anabole steroidene nå er vesentlig for politiet i den videre etterforskningen. Det blir også viktig for de to psykiatrisk sakkyndige, som nå er oppnevnt i saken. De skal godkjennes av tingretten før de kan ta fatt på arbeidet sitt.